钦定古今图书集成/明伦汇编/官常典/第720卷 > 吴溆
## 钦定古今图书集成/明伦汇编/官常典/第720卷 > 吴溆

按《唐书忠义传》：“溆，章敬皇后之弟。代宗立，诏赠后祖
神泉为司徒，父令珪太尉，擢叔父令瑶太子家令、濮
阳郡公，令瑜太子谕德、济阳郡公，溆太子詹事、濮阳
郡公，并开府仪同三司。令瑶兄弟故为县令郎将矣，
而溆用盛王府参军进，俄迁鸿胪少卿、金吾将军。建
中初，迁大将军。溆循循有礼让，无倨气矜色，见重朝”
廷，时以为材当所位，不自戚属者。朱泚反，卢杞、白志
贞皆谓泚有功，不宜首难，得大臣一人持节慰晓恶
且悛。德宗顾左右，无敢行，溆曰：“陛下不以臣亡能，愿
至贼中谕天子至意。”帝大悦。溆退谓人曰：“吾知死无
益而决见贼者，人臣食禄死其难所也。方危时，安得
自计？且不使陛下恨下无犯难者。”即日赍诏见泚，具
道帝待以不疑者。而泚业僭逆，故留溆客省不遣，卒
被害。帝悲梗甚，赠太子太保，谥曰忠。赐其家实户二
百，一子五品正员官。京师平，官庀其葬。子士矩。